《题五马猎归图》
元代·何中

秋野肃肃，秋草萋萋，天空雁度呼鹰时。一马前行四马随，前者回顾相指挥。

最后两人俱下马，一人拱手俯听之，一人挐獐毛色肥。

角弓在韬箭在房，人马意态何迟迟？知从底处射猎归，莫是营州少年并州儿。

閒中貌此知为谁，笔力精劲妙莫窥。我疑此画有似汲冢古书出，蠹简残逸有缺遗。

不须完足自可宝，古人日远何由追？呜呼古人日远何由追。

作者简介：（1265—1332）元抚州乐安人，字太虚，一字养正。少颖拔，以古学自任，学弘深该博。文宗至顺间，应行省之请，讲授于龙兴路东湖、宗濂二书院。有《通鉴纲目测海》、《通书问》、《知非堂稿》。